JKN วิ่งยาว 5 วันราคาพุ่ง 30% จับตากำไรไตรมาส 4/61 โตแรง 3 เท่าตัว!
JKN วิ่งยาว 5 วันราคาพุ่ง 30% จับตากำไรไตรมาส 4/61 โตแรง 3 เท่าตัว! โดย ณ เวลา 10.24 น. อยู่ที่ระดับ 8.05 บาท บวก 0.45 บาท บวก 5.92% สูงสุดที่ระดับ 8.10 บาท ต่ำสุดที่ระดับ 7.75 บาท ด้วยมูลค่าการซื้อขาย 25.01 ล้านบาท
23 ม.ค. 2562

ผู้สื่อข่าวรายงานว่า ราคาหุ้น บริษัท เจเคเอ็น โกลบอล มีเดีย จำกัด (มหาชน) หรือ JKN ณ เวลา 10.24 น. อยู่ที่ระดับ 8.05 บาท บวก 0.45 บาท บวก 5.92% สูงสุดที่ระดับ 8.10 บาท ต่ำสุดที่ระดับ 7.75 บาท ด้วยมูลค่าการซื้อขาย 25.01 ล้านบาท

โดยราคาหุ้น JKN ปรับตัวขึ้นอย่างร้อนแรงติดต่อกัน 5 วันติด นับตั้งแต่ราคาหุ้นปิดที่ระดับ 6.20 บาท เมื่อวันที่ 16 ม.ค.62 หรือคิดเป็นการปรับตัวเพิ่มขึ้น 1.85 บาท หรือคิดเป็น 30%
อนึ่งก่อนหน้านี้ นายธีรภัทร์ เพ็ชรโปรี ผู้ช่วยรองกรรมการผู้จัดการสายงานการเงินและบัญชี JKN กล่าวว่า ผลประกอบการไตรมาส 4/2561 ของบริษัทจะขยายตัวได้ต่อเนื่อง ซึ่งแม้ตามปกติแล้วจะเป็นช่วงชะลอตัว แต่จากแผนการส่งออกคอนเทนต์และได้จำหน่ายคอนเทนต์มากขึ้น ส่งผลธุรกิจบริษัทเติบโตได้ และผลักดันให้ภาพรวมทั้งปี 2561 จะมีรายได้เติบโต 20% จากฐานปี 2560 ที่มีรายได้รวม 1,155 ล้านบาท ตามเป้าหมายที่วางไว้
ขณะที่แนวโน้มผลประกอบการในปี 2562 ตั้งเป้าหมายจะมีรายได้เติบโต 15-20% จากงวดปี 2561 เนื่องจากในประเทศไทยและต่างประเทศขยายตัว โดยตลาดต่างประเทศ JKN จะเร่งทำการตลาดเต็มรูปแบบ ซึ่งคอนเทนต์ฟิลิปปินส์และอินเดียที่ JKN ขายในกลุ่ม CLMV ที่ยังมีกระแสตอบรับดี
ด้านนักวิเคราะห์บริษัทหลักทรัพย์ ดีบีเอส วิคเคอร์ส (ประเทศไทย) จำกัด เปิดเผยว่า ขณะนี้กำหนดคำแนะนำ “ซื้อ” หุ้น JKN ราคาเป้าหมาย 13.60 บาท/หุ้น โดยคาดว่าผลการดำเนินงานงวดไตรมาส 4/2561 จะมีกำไรสุทธิ 50 ล้านบาท เติบโต 350% จากช่วงปีก่อน และเพิ่มขึ้น 17% จากงวดไตรมาส 3/2561
โดยแม้ในงวดไตรมาส 4/2561 ต้นทุนจะเพิ่มขึ้นจากค่าตัดจำหน่ายสูงขึ้น แต่รายได้ของ JKN ยังเติบโตจากช่วงปีก่อนได้ เพราะได้รับความสำเร็จในการส่งออกหนังอินเดียไปยังตลาด CLMV (กัมพูชา ลาว เมียนมา เวียดนาม) และตลาดไทยยังเติบโตได้ดี
รวมถึง JKN ได้เริ่มส่งหนังให้กับช่อง 5 ตั้งแต่ไตรมาส 3/2561 ขณะที่ค่าใช้จ่ายขายและบริหารต่อยอดขายคาดจะลดลงจากช่วงปีก่อน แต่ค่าใช้จ่ายการขายจะเพิ่มขึ้นจากการนำหนังไปขายในต่างประเทศ และงาน Mega Showcase
นอกจากนี้ ตลาดต่างประเทศทาง JKN ยังจะเริ่มบันทึกรายได้จากการขายคอนเทนต์ของช่อง 3 ในช่วงไตรมาส 1-2 ของปี 2562 ซึ่งคาดว่าจะส่งเสริมให้รายได้ปรับตัวเพิ่มขึ้น พร้อมกับประเมินในช่วงปี 2562 บริษัทจะมีสัดส่วนรายได้จากต่างประเทศรวมที่ระดับ 40%